Diari Oficial de la Generalitat Valenciana


Sumari del DOGV 7513, del 27-04-2015 (2015/3715)

RESOLUCIÓ de 23 d'abril de 2015, de la directora general del Secretariat del Consell i Relacions amb Les Corts, per la qual es disposa la publicació de l'acord entre l'Institut Nacional de Gestió Sanitària i la Generalitat per a l'adhesió al sistema d'adquisició centralitzada estatal de medicaments i productes sanitaris, a través del procediment especial d'adopció de tipus.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7513

Data del DOGV
:   27-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3715


Data del document
:   23-04-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 23 d'abril de 2015, de la directora general del Secretariat del Consell i Relacions amb Les Corts, per la qual es disposa la publicació de l'acord entre l'Institut Nacional de Gestió Sanitària i la Generalitat per a l'adhesió al sistema d'adquisició centralitzada estatal de medicaments i productes sanitaris, a través del procediment especial d'adopció de tipus. [2015/3715]  
L'Institut Nacional de Gestió Sanitària i la Generalitat han subscrit, prèvia tramitació reglamentària, el 30 de març de 2015, l'acord per a l'adhesió al sistema d'adquisició centralitzada estatal de medicaments i productes sanitaris, a través del procediment especial d'adopció de tipus.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 232/2015 i que figura com a annex d'esta resolució.  
  
València, 23 d'abril de 2015.- La directora general del Secretariat del Consell i Relacions amb Les Corts: Marta Martí Arador.  
  
  
Acord entre l'Institut Nacional de Gestió Sanitària i la Comunitat Valenciana per a l'adhesió al sistema d'adquisició centralitzada estatal de medicaments i productes sanitaris, a través del procediment especial d'adopció de tipus.  
  
A Madrid, 30 de març de 2015  
  
Reunits  
D'una part:  
José Julián Díaz Melguizo, director de l'Institut Nacional de Gestió Sanitària (d'ara en avant INGESA), càrrec que exercix en virtut d'acord de la Subsecretaria de Sanitat, Servicis Socials i Igualtat, de 9 de març de 2012, en virtut de les competències que se li atribuïxen en l'article 15, apartat 4, del Reial Decret 1087/2003, de 29 d'agost, pel qual s'establia l'estructura orgànica del Ministeri de Sanitat i Consum.  
  
I d'una altra part:  
Manuel Llombart Fuertes, conseller de Sanitat de la Generalitat Valenciana, nomenat per al dit càrrec pel Decret 20/2012, de 7 de desembre, que actua en l'exercici de les facultats que té atribuïdes pel Decret 191/2012, de 21 de desembre, facultat per a la subscripció per acord del Consell de data 27 de març de 2015.  
Les parts es reconeixen mútuament, en la qualitat amb què cada una intervé, la capacitat legal suficient per a l'atorgament del present acord i, a este efecte,  
  
EXPOSEN  
1. Que d'acord amb el que preveu la disposició addicional vint-i-huit del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, el Ministeri de Sanitat, Servicis Socials i Igualtat, mitjançant una orde del Ministeri de Sanitat, Política Social i Igualtat, amb un informe previ favorable de la Direcció General del Patrimoni de l'Estat, es podran declarar d'adquisició centralitzada els subministraments de medicaments i productes sanitaris que contracten en l'àmbit estatal els diferents òrgans i organismes.  
  
En compliment del mandat legal, el Ministeri de Sanitat, Servicis Socials i Igualtat, per mitjà de les ordes ministerials SSI/1075/2014 i SSI/1076/2014, de 16 de juny, publicades en el BOE núm. 154, del dimecres 25 de juny de 2014, ha declarat com a béns de contractació centralitzada, en l'àmbit de l'Administració General de l'Estat, determinats medicaments i productes sanitaris.  
2. Que les ordes ministerials esmentades establixen que la contractació dels subministraments es farà a través del procediment especial d'adopció de tipus, per mitjà de la conclusió del corresponent acord marc.  
Per la seua banda, la disposició addicional vint-i-huit del text refós de la Llei de Contractes del Sector Públic disposa que els òrgans de contractació de l'Administració General de l'Estat, de les comunitats autònomes i de les entitats locals, així com les entitats i els organismes dependents d'estes i integrats en el Sistema Nacional de Salut, podran concloure de manera conjunta acords marc dels regulats en els articles 196 a 198, amb un o més empresaris a fi de fixar les condicions a què hauran d'ajustar-se els contractes de subministrament de medicaments i productes sanitaris que pretenguen adjudicar durant un període determinat.  
3. D'acord amb les previsions legals i reglamentàries abans esmentades, les comunitats autònomes i les entitats locals, així com les entitats i els organismes dependents d'estes i integrats en el Sistema Nacional de Salut, podran, per mitjà de la formalització del corresponent acord, adherir-se al sistema d'adquisició centralitzada estatal de medicaments i productes sanitaris pel procediment d'adopció de tipus, i potenciar així el marc de col·laboració que s'ha portat a terme per mitjà d'acords concrets per a la compra centralitzada de determinades categories de medicaments i productes sanitaris.  
4. Que les administracions intervinents expressen la seua voluntat d'aprofundir en el sistema de compres agregades i possibilitar-ne l'objectiu últim, que és coadjuvar a la reducció del dèficit, amb mesures concretes de contenció del gasto i estalvi en costos d'adquisició i, en conseqüència, les parts intervinents procedixen a la formalització d'este acord amb les següents  
  
Clàusules  
  
Primera. Objecte de l'acord  
Este acord té com a objecte articular la manera en què es formalitzarà la vinculació de la Conselleria de Sanitat de la Generalitat Valenciana al sistema d'adquisició centralitzada estatal de medicaments i productes sanitaris, a través del procediment especial d'adopció de tipus per a cada classe de béns, per mitjà de la conclusió del corresponent acord marc.   
  
  
Segona. Contingut de l'acord  
La Conselleria de Sanitat de la Generalitat Valenciana s'adherix al procediment estatal de compres centralitzades, a fi de possibilitar la seua participació en tots i cada un dels processos de contractació centralitzada que es facen, sense necessitat d'acords individuals ulteriors i sense perjuí que puga expressar, en tot cas abans de la publicació de la licitació, la seua no-adhesió a acords marc de subministrament específics o a lots concrets inclosos en l'acord marc.  
La decisió de no-adhesió a acords marc de subministraments específics o a lots concrets inclosos en l'acord marc prevista en el paràgraf anterior l'acordarà el director general de Recursos Econòmics, sense necessitat d'autorització del Ple del Consell de la Generalitat Valenciana.  
Els subministraments inclosos en este acord són els béns redeclarats d'adquisició centralitzada per les ordes del Ministeri de Sanitat, Servicis Socials i Igualtat de 16 de juny, ja esmentades.  
- Medicaments classificats per l'Agència Espanyola de Medicaments i Productes Sanitaris d'ús hospitalari i aquells altres sobre els quals hi ha reserves singulars que limiten la seua dispensació en els servicis de farmàcia dels hospitals.  
- Productes sanitaris inclosos en l'annex de l'Orde SSI/1076/2014.  
  
  
Tercera. Contractació de subministraments  
L'INGESA assumix la tramitació del procediment per a fixar les condicions a què hauran d'ajustar-se els contractes de subministrament dels medicaments i productes sanitaris, d'acord amb el procediment següent.  
3.1. Acord marc per a l'adopció de tipus  
El règim jurídic de l'acord marc a què fa referència el paràgraf anterior és el regulat en l'article 206 del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
L'INGESA, amb la col·laboració de la Conselleria de Sanitat de la Generalitat Valenciana, elaborarà els plecs de clàusules administratives particulars i de prescripcions tècniques (previs a la seua aprovació per l'òrgan de contractació) a fi de tramitar el procediment per a l'adopció de tipus, selecció de béns i subministradors, fixació dels preus i condicions dels subministraments, tot això d'acord amb els principis d'igualtat, concurrència i una utilització eficient dels fons públics.  
3.2. Adquisició de béns  
Posteriorment, d'acord amb les seues necessitats, l'òrgan de contractació competent d'esta comunitat autònoma formalitzarà, d'acord amb les seues normes de procediment, les adquisicions dels béns seleccionats inclosos en l'acord marc, sense necessitat d'una altra autorització.  
Si els béns seleccionats o les característiques previstes en l'acord marc no reunixen les condicions indispensables per a satisfer les necessitats concretes dels servicis assistencials de la comunitat autònoma, el director general de Recursos Econòmics de la Conselleria de Sanitat de la Generalitat Valenciana ho comunicarà a l'INGESA, a l'efecte d'articular l'autorització d'excepció prevista en l'article 2 de les dites ordes del Ministeri de Sanitat, Servicis Socials i Igualtat, de 16 de juny de 2014, per les quals s'efectua la declaració de béns de contractació centralitzada.  
  
Quarta. Compromisos de les parts  
Les parts firmants d'este acord es comprometen a:  
a) L'INGESA es compromet a instrumentar el contingut d'este acord. A este efecte:  
L'INGESA actuarà com a òrgan de contractació en la realització de l'acord marc, pel qual es faça l'adopció de tipus, per als subministraments inclosos en este acord.  
Tramitarà, en els termes d'este acord, la gestió del procediment de l'acord marc d'adopció de tipus, de conformitat amb les normes establides en el text refós de la Llei de Contractes del Sector Públic.  
  
Publicarà en el perfil del contractant del Ministeri de Sanitat, Servicis Socials i Igualtat tota la informació relativa a l'acord marc.  
b) La Conselleria de Sanitat de la Generalitat Valenciana es compromet a:  
- Adquirir els subministraments, segons les seues necessitats, exclusivament a les empreses subministradores prèviament seleccionades, de conformitat amb els termes fixats en l'acord marc de determinació de tipus.  
- Comunicar a l'INGESA, d'acord amb les instruccions que des d'esta entitat gestora s'establisquen, informació sobre el contingut dels contractes formalitzats en relació, entre altres, amb l'import, el preu i el nombre d'unitats per a cada un dels lots dels subministraments adquirits a cada un dels empresaris adjudicataris de l'acord marc.  
  
Quinta. Obligacions econòmiques  
Les obligacions econòmiques derivaran dels contractes de subministraments que formalitzen els diferents òrgans de contractació, basats en el corresponent acord marc.  
  
Sexta. Efectes  
Este acord produirà efectes des del dia de la firma i mantindrà els seus efectes fins que no siga denunciat per qualsevol de les parts.  
  
Sèptima. Resolució de conflictes  
Les parts es comprometen a resoldre pacíficament qualsevol conflicte que poguera sorgir en la interpretació i l'execució d'este acord.  
En el cas que no resulte possible la solució amistosa, caldrà ajustar-se al que preveu l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.  
I com a prova de conformitat, es firma en doble exemplar i amb un sol efecte, al lloc i en la data indicats en l'encapçalament.  
  
  
Per l'Institut Nacional de Gestió Sanitària: José Julián Díaz Melguizo.  
Per la Conselleria de Sanitat de la Generalitat Valenciana: Manuel Llombart Fuertes.